**O d ô v o d n e n i e**

 Navrhuje sa prijatie predloženého uznesenia Národnej rady Slovenskej republiky ako reakcie na sériu nedávnych bombových hrozieb na slovenských školách. Intenzita bombových vyhrážok na slovenských školách a vzdelávacích inštitúciách v posledných mesiacoch rapídne narastá. Pre ilustráciu, 3. septembra 2024, evidovalo bombovú hrozbu takmer 270 škôl na celom Slovensku. 7. mája 2024 zas hrozil bombový útok vyše 1 300 školám. Ako predkladateľka uznesenia mám za to, že tieto útoky majú vážne negatívne dopady na zdravie detí, výrazne narušujú vzdelávací proces a zhoršujú bezpečnostnú situáciu na Slovensku. Vzhľadom na tieto závažne dôsledky v uznesení v prvom rade navrhujem odsúdiť bombové hrozby, a vyzvať na ich dôsledné vyšetrenie. Okrem toho návrh uznesenia vyzýva vládu Slovenskej republiky, aby sa aktuálnou bezpečnostnou situáciou na školách aktívne zaoberala a samotné školy, ale aj širokú verejnosť aktívne informovala o jej aktuálnom stave a vývoji. Závažnosť situácie si vyžaduje maximálne nasadenie bezpečnostných a policajných zložiek, ktoré uznesenie vyzýva, aby využili všetky dostupné prostriedky na včasné odhalenie týchto hrozieb. Ako predkladateľka predmetného uznesenia som presvedčená, že vláda Slovenskej republiky a najmä príslušné ministerstvá, teda Ministerstvo vnútra a Ministerstvo školstva, výskumu, vývoja a mládeže musia aktívne spolupracovať a prinášať riešenia a postupy pre školy v týchto mimoriadnych situáciách. Ako predkladateľka predmetného uznesenia mám za to, že prijatím navrhovaného uznesenia by sme vydali jasný signál, že akékoľvek útoky, ktoré ohrozujú deti neakceptujeme a ich prevenciu považujeme za absolútnu prioritu.